Роден е на 12 март 1882 година в пашмаклийското село Арда, тогава в Османската империя. Брат е на Васил Ангелов. В 1900 година завършва Българската мъжка одринска гимназия, където се увлича по социалистическите идеи. Включва се в редовете на Вътрешната македоно-одринска революционна организация и участва в Преображенското въстание. След въстанието бяга в България. Завършва философия в Софийския университет. През 1906 г. в София се създава Тракийско благотворително дружество „Антим I“, а за негов председател е избран Томов. През октомври 1907 г. в Пловдив се провежда конгрес на тракийските организации. Решава се да се издава вестник „Одрински глас“, като за редактор на вестника е назначен Ангел Томов.